Planla bryllup i mai - ligger nå i koma
Nå ligger han i kunstig koma på St. Olavs Hospital i Trondheim og får hverken snakke med politiet eller kjæresten. - Han vil ligge i kunstig koma i ganske lang tid fremover. Ifølge legen vil det ikke være mulig å gjennomføre avhør denne uken, og kanskje heller ikke i neste uke, sier etterforskningsleder Bengt I. Blom ved Namsos lensmannskontor. Venner av 31-åringen, som VG har snakket med, ble sjokkert da de fikk høre om torturen på gården i Nærøy i Nord-Trøndelag. Gårdsarbeideren fra Litauen ble funnet hengende opp ned lørdag formiddag.For vennene er det helt uforståelig at noen ville ham ondt. 31-åringen, som kom til Norge for cirka tre år siden, beskrives som veldig stille og rolig. - Han verken røyker eller drikker. Han jobber i fjøset og holder seg for det meste hjemme når han ikke arbeider, sier en av vennene hans. 31-åringen jobbet som sveiser i Litauen før han flyttet til Trøndelag for å melke kuer. Huset han bor i ligger idyllisk til, men bærer preg av lite vedlikehold. Han har en kjæreste i Litauen, og de har planlagt å gifte seg i begynnelsen av mai, forteller vennene. Politiet bekrefter at de har hørt om bryllupet, men ønsker ikke å si noe mer om det.I påskehelgen kom 31-åringens far til Norge, og sammen med vennene i Ytre-Namdal har han besøkt sønnen på St. Olavs Hospital. Men ettersom han holdes i kunstig koma, fikk de ikke kontakt med ham. 31-åringen har blitt operert flere ganger i føttene, og må trolig gjennom flere operasjoner. Politiet har gjennomført vitneavhør i den litauiske mannens omgangskrets, og har sikret spor på åstedet. De står foreløpig uten mistenkte i saken. Det eneste 31-åringen har klart å si er at han fikk besøk av to menn fredag kveld. Politiet planlegger en rekonstruksjon på gården. - Vi ønsker å finne ut mer om situasjonen da gårdseieren fant ham. Vi vil lage en rekonstruksjon der vi visualiserer hvordan han lå, sier Blom.
Den litauiske avløseren (31) som ble torturert i Nærøy, har planlagt bryllup med kjæresten om bare noen uker.